- Pyapakita
- <
- 15
- >

15
Yang mga Malaikat na Yanagdaa ng mga Batalo
1 Adon, aon oman kikita ko na tanda adto sang sorga na bali na katingaan. Kay aon pitongka malaikat na yanagdaa ng pitongka klasi na batalo. Yani na mga batalo yang kataposan ng kasikotan na madatung sang babawan ng donya kay aw amaitabo da, amatapos da yang kadaman ng Tohan.
2 Ansinyan aon kikita ko na maynang dagat na magonawa ng espiyo yang katinaw aw maynang kyakasaguan yan ng atoon. Aw adto sang kilid ng dagat kikita ko yang mga otaw na yamakadaog sang ayup kay wa silan magasambayang kanan aw sang kanan barhala, aw wa oman silan magapamarka sang nomiro ng kanan ngaan. Yanagindug silan adto na yanagkuput ng mga kodlong na yatag kanilan ng Tohan. 3 Yanagkanta silan ng kanta ni Nabi Mosa*15:3 Yang kanta ni Nabi Mosa makapantag sang paglowas ng Tohan sang mga bangsa Israil sikun sang mga kalaban nilan na taga Misir. Mabatya yani sang Kitab Tawrat, Pagpanaw 15:1-18. na sogowanun ng Tohan, aw yang kanta ng Karniro, laong nilan,
“Ya Tohan na kanami Tagallang, ikaw yang labi na mabarakat.
Dakowa aw bali na katingaan yang mga ininang mo!
Ikaw yang soltan ng kariko ng kabangsa-bangsaan.
Matorid aw bunna yang kariko ng ininang mo.
4 Ya Tohan, way sino-sino na di amalluk kanmo,
aw way maskin sino na di magapoji kanmo.
Kay ikaw gaid yang sotti.
Yang kariko ng mga bangsa magakatipon
aw magasambayang kanmo
kay kikita nilan yang matorid na mga inang mo.”
5 Pagkatapos san, kikita ko na yamabri yang Baay ng Tohan adto sang sorga aw kikita ko adto suud yang Labi na Sotti na Kowarto na ansan obutangan yang pyagapasadan ng Tohan.†15:5 Yang pyagapasadan ng Tohan na iyan sang Baay ng Tohan yang idtong bato na syosoratan ng Tohan ng mga kasogowan nan aw atagan kang Nabi Mosa. 6 Ansinyan lyomogwa sikun sang Baay ng Tohan yang pitongka malaikat na yanagdaa ng pitongka klasi na batalo. Yamandagom silan ng mapoti aw masinaw na dagom aw yagasambit silan ng bowawan. 7 Adon, yang isa sang opat na byabaoy yagaatag ng pitongka tasa na bowawan adto sidtong pito na mga malaikat. Yan na mga tasa yamapono ng siksa ng Tohan na bowi taman sa taman. 8 Ansinyan yamakarimpud da yang ubul adto sang Baay ng Tohan na yan tanda ng dakowa na kabantog aw kabarakat ng Tohan. Aw way amakasuud adto sang Baay ng Tohan sampay na di amatapos yang pitongka klasi na mga batalo na dyadaa sidtong pitongka malaikat.

- Pyapakita
- <
- 15
- >

*15:3 15:3 Yang kanta ni Nabi Mosa makapantag sang paglowas ng Tohan sang mga bangsa Israil sikun sang mga kalaban nilan na taga Misir. Mabatya yani sang Kitab Tawrat, Pagpanaw 15:1-18.

†15:5 15:5 Yang pyagapasadan ng Tohan na iyan sang Baay ng Tohan yang idtong bato na syosoratan ng Tohan ng mga kasogowan nan aw atagan kang Nabi Mosa.

© 2012 WBT